Í náminu kynnast þátttakendur nýjum hugmyndum og áhugaverðu fólki . Kennt er með því að fást við raunhæf verkefni , en mikill hluti námsreynslunnar á sér stað bæði í kennslustofunni – í fjölbreyttri vinnu og krefjandi verkefnum – og í hópverkefnum sem unnin eru með öðrum þátttakendum . Í VOGL námi hefur verið tekin upp sú nýbreytni að notast við aðferðir spegilnáms . Kennarar námsins áskilja sér rétt til að haga kennslu sinni þannig að hún sé í senn skilvirkt lærdómsferli , taki mið af því sem er að gerast í samfélaginu og litist af þróun í faginu . Umsjónarkennarar námsins og þeir sem hafa þróað það frá upphafi eru dr. Haukur Ingi Jónasson og dr. Helgi Þór Ingason en þeir eru í hópi ötulustu stjórnunarfræðikennara landsins . Náminu lýkur með því að nemendur undirgangast alþjóðlega D-vottun í verkefnastjórnun og fá að henni lokinni alþjóðlegan titil : Certified Project Management Associate . Reyndir háskólakennarar sjá um kennsluna og er námið hannað eins og um væri að ræða 24 ECTS-einingar á grunnstigi háskóla . Námsárangur í öllum námskeiðum í Verkefnastjórnun og leiðtogaþjálfun er metinn með eftirfarandi hætti : Almenna reglan er sú að í hverju námskeiði er lagt fyrir krossapróf á netinu , úr efni þess námskeiðs . Samtals eru því prófin fjögur . Prófið er lagt fyrir í lok hvers námskeiðs en undantekning frá þessari reglu er krossapróf í námskeiðinu Skipulagsfærni . Próftími er á bilinu ein til tvær klukkustundir . Í sumum námskeiðum er um einstaklingsverkefni að ræða en í öðrum eru hópverkefni . Í hópverkefnum er sérstök áhersla lögð á að þátttakendur séu virkir í samstarfi innan hópanna . Krafist er 75% mætingar í hverju námskeiði . Mæting er metin jafnt og þétt í hverju námskeiði , mætingarlistar ganga í tímum og í lok hvers námskeiðs er kannað hvort mætingaskylda hafi verið uppfyllt . Náminu Verkefnastjórnun og leiðtogaþjálfun lýkur með D-vottunarprófi sem lagt er fyrir af Verkefnastjórnunarfélagi Íslands ( VSF ) . Engin hjálpargögn eru leyfð í prófinu og það er tekið í kennslustofu á vegum VSF . Ef nemandi nær ekki D-vottunarprófinu , en hefur sýnt fullgildan árangur í námskeiðum , þá mun Nordica ráðgjöf ehf. afhenda viðkomandi yfirlýsingu um að hann hafi lokið öllum námskeiðunum . Þátttakendur geta sýnt þessi gögn verðandi vinnuveitendum , ráðgjafarfyrirtækjum , og menntastofnunum ef hugur þeirra stendur til framhaldsnáms á þessu sviði . Kennsla í Endurmenntun í Reykjavík veturinn 2020 – 2021 : Þátttökukostnaður í náminu Verkefnastjórnun og leiðtogaþjálfun árið 2019 - 2020 er ISK 695,000 . - Innifalið er öll kennsla , umsýsla , aðgengi að Facebook-síðum námsins , bækurnar Leiðtogafærni , Samskiptafærni , Stefnumótunarfærni og Skipulagsfærni auk ítarefnis , hádegisverður þá daga sem kennsla er og útskrift .